Wasal Milied ieħor, u minbarra l-presepji fir-roundabout, waslu wkoll il-vandali li ma jħallux lill-Familja Sagra bil-kwiet. Fil-jiem li għaddew fis-satra tal-lejl persuni mhux magħrufa serqu l-Bambini li kien hemm fil-presepji tax-Xemxija u taż-Żejtun. Jidher li l-ħallelin ma rnexxielhomx jaħarbu bil-Bambin tal-presepju tal-Belt Valletta u minflok kissruh. Kull sena, il-konsorzju ELC li jieħu ħsieb it-tisbiħ tar-roundabouts, jarma numru ta’ presepji madwar gżiritna. Dawn jikkonsistu fl-għarix tal-injam u l-istatwi tal-Madonna, San Ġużepp u l-Bambin. Il-personaġġi tal-ġrajja tal-Milied, kull sena sfaw fil-mira tal-ħallelin u l-vandali, iżda dan xejn ma qata’ qalb min jarmahom fir-roundabout. Għaliex din is-sena, minn tnax, il-presepji żdiedu għal 42. Il-presepji ġodda intramaw ma’ kullimkien – 21 f’Malta u disgħa f’Għawdex.